<classify> WAKATI ugonjwa wa homa ya ebola ukiendelea kuwa tishio, Marekani imetuma ujumbe maalum wa wataalamu kushirikiana na serikali ya Tanzania, kuweka mikakati kabambe ya pamoja ya kudhibiti magonjwa ya mlipuko. Ubalozi wa Marekani nchini ulieleza jana, kuwepo kwa mpango huo wa kuja nchini kwa Ofisa wa Serikali ya Marekani, Robert Redfield ambaye alitarajiwa kuwasili jana. Redfield ambaye ni Ofisa katika Kituo cha Kudhibiti na Kukinga Magonjwa ya Mlipuko CDC, atafanya mazungumzo na Waziri wa Afya Maendeleo ya Jamii, Jinsia, Wazee na Watoto, Ummy Mwalimu kuangalia namna watakavyoweza kushirikiana katika kudhibiti magonjwa hayo ya mlipuko nchini.Dk Redfied atafanya mazungumzo na kuangalia ni namna gani Marekani inaweza kuisaidia Tanzania katika juhudi zake za kupambana na magonjwa ya mlipuko, ilisema sehemu ya taarifa hiyo ya Ubalozi wa Marekani.Kwa mujibu wa taarifa hiyo, lengo kuu la Marekani ni kuendelea kushirikiana na nchi marafiki katika kulinda usalama wa afya dunia. Mbali na Tanzania, ofisa huyo atazuru nchini za Rwanda, Uganda na Jamhuri ya Kidemokrasia ya Congo DRC, ambako kumeripotiwa kuwepo ugonjwa kwa ebola.Hata hivyo, ofisa huyo wa Marekani anazuru nchini wakati serikali imeshatoa tamko kuwa hakuna taarifa za kuwepo kwa ebola nchini. Mwishoni mwa wiki Waziri wa Afya, Ummy Mwalimu, alikanusha tetesi za kuwa ugonjwa huo upo nchini. Alisisitiza kuwa tetesi hizo si za kweli na kwamba wagonjwa wawili ambao walihisiwa kuwa na ugonjwa huo, vipimo vimeonesha kuwa hawana. Ummy alisema mpaka sasa hakuna mgonjwa aliyethibitika kuwa na ugonjwa huo ; na kwamba serikali inaendelea kuchukua tadhari kudhibiti ugonjwa huo. Kauli ya Waziri Ummy ilikuja baada ya kuenea tetesi kupitia mitandao mbalimbali ya kijamii, kuwa kuna mtu mmoja amefariki dunia kwa ugonjwa huo na wawili wamewekwa karantini. Pia tetesi hizo zilichagizwa zaidi na waraka wa Shirika la Afya Dunia WHO na ule wa Umoja wa Mataifa UN, ambao ulisema kuna tetesi za kuwa Tanzania kuna ugonjwa usiojulikana na kwamba wanachunguza tetesi hizo. Waziri Ummy alisema wagonjwa wawili, ambao walihisiwa kuwa na ugonjwa huo mmoja kutoka Songea na mwingine Dar es Salaam, wamechukuliwa vipimo mara mbili kwa nyakati tofauti na vipimo vimeonesha hawana mambukizi ya ebola. Alisema tangu Agosti mwaka 2018 DRC ilipobainika kuwa na mlipuko wa ugonjwa huo mpaka Agosti 12, mwaka huu, wagonjwa 3,099 wamefariki dunia. Alisema kufuatia hali hiyo, serikali imechukua tadhari kwa kununua vifaa vya mkononi vipima joto 2,700 mavazi kinga na kusambaza mikoa ya Kagera, Mwanza, Kigoma, Rukwa, Katavi na Dar es Salaam. Pia wametoa mafunzo kwa watumishi 460.Kwa upande wa jamii, wametoa mafunzo kwa watu 264 wa kada mbalimbali, ikiwemo bodaboda. Mganga Mkuu wa Serikali, Profesa Bakari Kambi alipotafutwa na gazeti hili kuzungumzia mpango huo wa serikali ya Marekani, alisema yupo kikaoni. Aliomba mwandishi kumtumia ujumbe mfupi wa simu ya mkononi, lakini hata alipotumiwa ujumbe huo haukujibiwa.  <topic>: kitaifa 